1. Yleinen tausta – EU:n veropolitiikat siirtymäaikana

Ennennäkemätön covid-19-kriisi on aiheuttanut vakavan häiriön EU:n sekä muun maailmaan talouksiin. EU ja sen toimielimet sekä jäsenvaltiot, yritykset ja kansalaiset ovat joutuneet kohtaamaan tämän valtaisan kriisin aikoina, jolloin ilmastoon ja ympäristöön liittyvät haasteet, digitaalinen vallankumous, yhä kasvava eriarvoisuus ja geopoliittinen muutos ovat johtamassa kohti perustavanlaatuisia muutoksia.

Komission tavoitteena on johtaa muutosta kohti vihreämpää ja digitaalisempaa maailmaa, joka on sopusoinnussa sosiaalisen markkinatalouden periaatteiden kanssa. Oikeudenmukainen, tehokas ja kestävä verotus on keskeisessä roolissa pyrittäessä näihin tavoitteisiin. EU:n veropolitiikoilla on varmistettava, että niin yksityishenkilöt, yhtiöt kuin kaikki muutkin maksavat oman osuutensa veroista. Samalla EU:n veropolitiikat on suunniteltava siten, että sekä yritykset että kansalaiset pääsevät hyötymään kaikista sisämarkkinoiden tuomista eduista ja voivat työskennellä ja sijoittaa muissa jäsenvaltioissa, innovoida ja luoda työpaikkoja. Samaan aikaan on myös luotava oikeanlaisia kannustimia kestävälle ja ilmastoa säästävälle toiminnalle, mukaan lukien kestävälle sijoitustoiminnalle, sekä varmistettava saastuttaja maksaa -periaatteen noudattaminen.

Oikeudenmukainen ja tehokas verotus on entistä tärkeämpää tulevina kuukausina ja vuosina, kun EU ja maailmanlaajuinen yhteisö pyrkivät palautumaan covid-19-kriisin vaikutuksista. Kuten komission tiedonannossa ”Euroopan h-hetki: korjaamalla ja kehittämällä parempaa seuraavalle sukupolvelle”, painotetaan, komissio aikoo tehostaa veropetosten ja muiden vilpillisten käytäntöjen torjuntaa varmistaakseen, että elpymisen keskiössä ovat solidaarisuus ja oikeudenmukaisuus. Tämä auttaa jäsenvaltioita saamaan verotuloja, joita tarvitaan kriisin tuomiin merkittäviin haasteisiin vastaamiseksi. Tällä tiedonannolla pyritään täyttämään tämä sitoumus: siinä esitetään 25 toimea sisältävä, oikeudenmukaista ja yksinkertaista verotusta koskeva toimintasuunnitelma elpymisstrategian tueksi. Toimintasuunnitelma on suunniteltu vastaamaan käsillä olevan kriisin muodostamaan kaksiosaiseen haasteeseen: sillä tuetaan talouden nopeaa ja kestävää elpymistä ja varmistetaan julkisten tulojen riittävä taso EU:ssa. Toimintasuunnitelmassa

·hahmotellaan toimenpiteitä, joilla pyritään vähentämään yritysten verotukseen liittyviä esteitä sisämarkkinoilla. Verotuksen yksinkertaistaminen parantaa liiketoimintaympäristöä, lisää yritysten kilpailukykyä ja edistää talouskasvua.

·esitetään useita aloitteita, jotka auttavat jäsenvaltioita panemaan olemassa olevat verotussäännöt täytäntöön ja parantavat verosäännösten noudattamista. On varmistettava, että jäsenvaltiot saavat verotulot, joita ne tarvitsevat käsillä olevan kriisin luomien suurten haasteiden ratkaisemisen rahoittamiseksi, aiheuttamatta kuitenkaan kohtuutonta taakkaa niille, joihin kriisi on muutenkin vaikuttanut merkittävästi. Veropetosten, veronkierron ja verovilpin torjuminen on tässä suhteessa edelleen ratkaisevan tärkeää. Näin on tarkoitus myös edesauttaa sekä jäsenvaltioiden että EU:n talousarvioihin tarvittavien tulojen oikeudenmukaisempaa, tarkoituksenmukaista, vaikuttavaa ja tehokasta keräämistä.

Tämä toimintasuunnitelma on yksi keskeinen osa tulevien vuosien kattavaa ja kunnianhimoista EU:n vero-ohjelmaa, joka sisältää myös seuraavat tärkeät aloitteet:

·Vihreän siirtymän tukemiseksi tarvitaan hyvin suunniteltua verojärjestelmää. Verotuksen käyttö politiikan välineenä auttaa sekä vuoteen 2050 asetetun ilmastoneutraaliuden tavoitteen että muidenkin Euroopan vihreän kehityksen ohjelman tavoitteiden saavuttamisessa. Samalla saadaan lisää verotuloja kansallisiin talousarvioihin ja tuetaan näin älykkäitä investointeja vihreän siirtymän toteuttamiseksi. Ympäristöverot auttavat antamaan oikeanlaisia hintasignaaleja ja kannustimia tuottajille, käyttäjille ja kuluttajille vähemmän saastuttavaan kulutukseen kannustamiseksi ja kestävän kasvun edistämiseksi. Ne voivat myös tarjota mahdollisuuksia verotuksen keventämiseen muilla aloilla, esimerkiksi työn osalta, ja jos riittävään sosiaaliseen suojeluun tarvittavat tulot turvataan, ne voivat hyödyttää kaikkia osapuolia sekä ympäristö- että työllisyyskysymysten ratkaisemisessa.

·Yhteisöverojärjestelmän perusteellinen uudistaminen vastaamaan nykyaikaista ja yhä digitaalisempaa taloutta on nyt entistä tärkeämpää kasvun tukemiseksi ja tarvittavien tulojen saamiseksi. Uudistuksessa on muokattava verotusoikeuksia arvonmuodostuksen mukaan ja määritettävä yritysten tosiasiallisen vähimmäisverotuksen taso. Komissio tukee aktiivisesti OECD:n ja G20-ryhmän johdolla käytäviä keskusteluja ja on valmis toimimaan itse, jos maailmanlaajuiseen sopimukseen ei päästä. Vuoden loppuun mennessä komissio määrittää maailmanlaajuisten keskustelujen pohjalta seuraavat vaiheet yritysverotuksen 2000-luvun toimintasuunnitelmassa.

·Verovilpin ja veronkierron maailmanlaajuinen torjunta edellyttää määrätietoisia toimia. Covid-19-pandemia on johtanut kansallisella ja unionin tasolla ennennäkemättömiin toimiin, joiden tavoitteena on tukea jäsenvaltioiden talouksia ja helpottaa niiden elpymistä. Näihin kuuluvat valtion tukitoimet, joilla pyritään varmistamaan yritysten maksuvalmius ja rahoituksen saanti. Niistä huomattava osa on ollut unionin valtiontukisääntöjen alaista. Veroasioissa yhteistyöhaluttomia lainkäyttöalueita koskeva unionin luettelo, jäljempänä ’yhteistyöhaluttomia lainkäyttöalueita koskeva EU:n luettelo’, on laadittu, jotta voidaan puuttua EU:n jäsenvaltioiden veropohjiin kohdistuviin uhkiin. Tätä taustaa vasten komissio suosittaa, että jäsenvaltiot asettavat unionissa toimiville yrityksille myönnettävän rahoitustuen ehdoksi sen, ettei kyseisten yritysten ja unionin luettelossa mainittujen lainkäyttöalueiden välillä ole siteitä.

·Jotta EU:n oikeudenmukaisen verotuksen ohjelman tavoitteet saavutetaan kaikilta osin, on kaikki saatavilla olevat politiikan keinot otettava käyttöön. Tässä yhteydessä komissio tutkii, miten voidaan hyödyntää täysimääräisesti Euroopan unionin toiminnasta tehdyn sopimuksen (SEUT) määräyksiä, joiden mukaan verotusta koskevat ehdotukset voidaan hyväksyä tavallista lainsäätämisjärjestystä noudattaen, mukaan lukien SEUT-sopimuksen 116 artikla.

Näiden verotusta koskevien lippulaiva-aloitteiden lisäksi EU:n veropolitiikoilla tuetaan jatkossakin komission laajempaa toimintaohjelmaa. Esimerkiksi tupakka- ja alkoholiverodirektiivin tarkistaminen sekä valmisteveroja koskevan horisontaalisen direktiivin sisältämä säännös yksityishenkilöiden rajatylittävistä hankinnoista edistävät jatkossa kansallisia terveystavoitteita ja auttavat ehkäisemään veropetoksia. Komissio aikoo jatkaa edelleen oikeudenmukaista, yksinkertaista ja kestävää verotusta koskevan toimintasuunnitelmansa toteuttamista myös talouspolitiikan eurooppalaisen ohjausjakson kautta, jossa verotusta voidaan käyttää apuvälineenä laadittaessa kokonaisvaltaista toimintasuunnitelmaa sosiaalisesti oikeudenmukaisen vihreän siirtymän toteuttamiseksi, vihreä budjetointi mukaan lukien. Lisäksi komissio tukee oikeudenmukaista ja yksinkertaista verotusta koskevan toimintasuunnitelmansa toteuttamista edelleen myös teknisen tuen ohjelmillaan.